Lomake.fi-ohjausryhmän kokous

Aika		16.12.2003 13.00–15.15

Paikka		ajoneuvohallintokeskus, Fabianinkatu 32 

Läsnä		Hannu Korkeala, VM, puheenjohtaja
		Juha Alasuvanto, Helsingin kaupunki
		Seppo Aunula, Poliisi
		Tommi Björklund, Elma Oyj Electronic Trading
		Seija Karevaara, Verohallinto
		Simo Karlsson, Ajoneuvohallintokeskus
Markku Nenonen, SM
Mari Kervinen, VM, sihteeri

Ennen varsinaisen kokouksen alkua Ajoneuvohallintokeskus esitteli lyhyesti toimintaansa.

1. Kokouksen avaus
	Puheenjohtaja avasi kokouksen.

2. Edellisen kokouksen pöytäkirja
	Edellisen kokouksen pöytäkirjaan ei ollut huomauttamista.

3. Ilmoitusasioita
Puheenjohtaja kertoi, että valtioneuvoston tietohallintoyksikössä on organisoitu tehtäviä uudelleen ja aiemmin Suomi.fi-portaalissa verkkotoimittajan ollut Mari Kervinen on siirtymässä Lomake.fi-verkkotoimittajaksi.

Ohjausryhmän uutena jäsenenä paikalla oli poliisin edustaja Seppo Aunola. Aiemmin poliisin edustajana ollut Vesa Seppä erosi Lomake.fi-ohjausryhmästä siirryttyään muihin tehtäviin. Poliisin edustus ohjausryhmässä nähtiin kuitenkin jatkossakin tärkeäksi, joten uudeksi jäseneksi kutsuttiin Seppo Aunola. 

Lomake.fi palkittiin Tampereella 14.11. MindTrek-kilpailussa sarjassa "Arjen paras innovaatio". 

4. Elman tilannekatsaus
Joensuun kaupunki on liittynyt mukaan palveluun räätälöilyllä liittymällä. Jatkossa mukaan on tulossa mahdollisesti koko seutukunta.

Säteilyturvakeskus on liittynyt mukaan toistaiseksi vain linkillä.

Lomake.fi:n tuotantopalvelua on päivitetty. Päivitys vaikuttaa mm. siihen, että perusliittymässä näkyvät nyt myös lomakkeen tunnistautumistavat ja -tiedot. Päivitys mahdollistaa myös verohallinnon uusien lomakkeiden siirron palveluun.

Helsingin kaupunki vuokra-asuntohakemus (verkkolomake) otetaan käyttöön tammikuun alussa.

Lomakkeiden integroiminen Suomi.fi-portaalin hakutoimintoihin on loppusuoralla. Tarkemmin kohdassa 5.

KATVE-tunnistautuminen on tulossa mahdolliseksi KATVE-konsortioon kuuluville organisaatioille kevään aikana. 

Elma on saanut yhteydenoton Ruotsista, jossa ollaan kiinnostuneita Lomake.fi-tyyppisestä lomakepalveluratkaisusta. 

Käyttäjätilastoissa näkyy tasaista kasvua. Erityisesti lokakuun aikana kävijämäärät (visits) nousivat yli 50 000 kävijän. Lokakuun kävijämäärän nousun selittää Suomi.fi-sivustoperheen verkkomainoskampanja.

5. Integraatiohanke
Mari Kervinen kertoi, että lomakkeiden integroiminen Suomi.fi-portaaliin on edennyt aikataulun mukaisesti. Suomi.fi-toimitus syöttänyt aihealueet ja asiasanat palvelussa oleville suomen- ja ruotsinkielisille lomakkeille, englanninkieliset syötetään asiasanaston valmistuttua vuodenvaihteessa. Lomakkeiden ylläpitäjille on lähetetty tietoa hankkeen edetessä. 

Hallinnointiliittymään on myös tullut pieniä muutoksia, joista on tiedotettu ylläpitäjille. Uusien pakollisten asiasanojen käyttöä ja lomakkeiden sisällönkuvailua varten järjestetään koulutus-tilaisuuksia tammi–helmikuussa.

Lomakkeiden integroimisesta tiedotetaan myös lehdistötiedotteella loppiaisen jälkeen.

6. Lomake.fi:n toimitusprosessien määrittely
Mari Kervinen toivoi, että Lomake.fi-verkkotoimittajan ja lomakkeiden ylläpitäjien välinen työnjako lomakkeiden tietojen ylläpitämisessä määriteltäisiin. 

Pakollisiin asiasanoihin tulee aika ajoittain lisäyksiä, poistoja ja muutoksia, ja tämän vuoksi on tarve käydä läpi myös aiemmin julkaistuja lomakkeita ja tehdä niihin muutoksia takautu-vasti. 

Ehdotus: Lomake.fi-toimittajalla on oikeus käydä tekemässä takautuvat muutokset lomakkeen asiasanoihin. Verkkotoimittaja ilmoittaa tekemistään muutoksista aina lomakkeen ylläpitäjille.

Vastaavasti lomakkeiden tiedoista on löytynyt jonkin verran kirjoitusvirheitä, huonoa suomea jne. 

Ehdotus: Lomake.fi-toimittajalla on oikeus korjata havaitsemansa pienet virheet ilmoittamalla korjauksista lomakkeen ylläpitäjälle. 

Kaikki muut kuin nämä ylläpitotehtävät hoidettaisiin jatkossakin niin, että Lomake.fi-toimittaja ottaa yhteyttä lomakkeen ylläpitäjään.

Ohjausryhmä kannatti ehdotuksia. Sovittiin, että Mari Kervinen tiedottaa asiasta koko ylläpitoverkostolle. 

7. Kaksisuuntaistaminen
Palvelu toimii kaksisuuntaisesti kehitysympäristössä. Myös verkkomaksamisominaisuus, jossa asiakas saa päätöksen nähtäväksi vasta maksun jälkeen, on toteutettu kehitysympäristöön. Toiminnallisuus siirtyy tuotantoon, kun AKE ottaa toiminnon ensimmäisenä käyttöönsä.

8. Muut asiat

Kahden allekirjoituksen tarve virastoissa
Jaettiin Irma Niemisen (OPM) muistio, joka käsitellään tarkemmin seuraavassa ohjausryhmän kokouksessa.

Kuntien lomakkeet
Kuntien geneeristen lomakkeiden saaminen palveluun on edelleen kesken. Sovittiin, että asiaa selvitetään yhdessä VM:n, SM:n, Elman ja Kuntaliiton kanssa ja aiheeseen palataan seuraavassa kokouksessa. 

Seuraava kokous
Seuraava Lomake.fi-ohjausryhmän kokous pidetään 11.2. klo 9.00–11.00 sisäasiainministeriössä.

9. Kokouksen päätös
Puheenjohtaja päätti kokouksen.